Шмат чаго зьмянілася з тых часінаў, але не зьмянілася душа чалавека. І гэтаксама прагне сьвятла, дабра і прыгажосьці. Імкнецца спасьцігаць Слова Божае, дадзенае нам праз хараство стварэньня. Сучасны пілігрым розьніцца ад сярэднявечнага хіба што вопраткай і сродкамі перасоўваньня. Мы гэтаксама верым у еднасьць сьвятых, прамаўляем да іх нашыя сьціплыя просьбы; яны глядзяць на нас і радуюцца, калі мы робім добрае, плачуць, калі грашым. Мы просім іх заступніцтва і дапамогі, як і дзьве тысячы год таму. І гэтаксама падымаем голаў і кіруем позірк у нябёсы, кленчым і дзякуем Пану нашаму за Яго дары. Складаем у сэрцы прыгажосьць Яго таямніцы.